L´Ajuntament crearà la Fira Mercat Gandia
30 juliol 2019

## L´Ajuntament crearà la Fira Mercat Gandia30 juliol 2019Última actualització: 14 juliol 2025

![](../gestion/img/CarolaWoodward_2214.JPG)  
  

El **regidor de Polítiques Econòmiques, Indústria, Comerç i Innovació, Ferran Martínez Mendoza,** ha anunciat aquest matí, durant la visita de la nova **D****irectora general de Comer****ç,** **Consum i** **Artesania****, Rosana Seguí**, la creació de la **Fira Mercat Gandia**. Es tracta d’una fira de fires i mercats, amb caràcter temàtic, que es desenvoluparà, a partir de l’octubre, setmanalment i durant tot l’any, a l’espai expositiu i polivalent del Mercat del Prado, de més de 400 metres quadrats.

        _“Volem dinamitzar el comerç urbà, exercint de pol d’atracció amb caràcter supracomarcal. Recuperar l’esplendor comercial tradicional de la ciutat de Gandia”_, ha destacat Martínez.

        A mitjans de setembre s’anunciarà la programació de les primeres fires, que començarien després de la Fira i Festes de Gandia, però el regidor ja ha avançat que aniran al voltant de l’alimentació, l’ecologia i productes naturals; de la moda; de la salut i la para-farmàcia; l’artesania; les flors.

Seran obertes a qualsevol comerç de Gandia i la Safor que hi vulga participar-hi, _“aquest és el valor més important de l’experiència”_.

        La intenció és també promocionar i vendre productes i serveis, més enllà del comerç. De fet, en cartera, ja es treballa en fires immobiliàries, de rehabilitació, estètica, educació, digitals, etc. Es podrien celebrar fins a 52 al llarg de tot l’any.

        Per la seua banda, la directora general ha felicitat el departament per la iniciativa, _“que va en la línia de la Conselleria_ _d’Economia_ _de fer polítiques productives amb valors, amb les persones al centre, amb una cura del territori. És el que nosaltres anomenem_ **_Econovida_**_. Perquè creguem en les persones com a centre i motor de l’activitat econòmica”_.

Seguí s’ha compromès a buscar línies d’ajudes, per tal de donar suport des de la Generalitat a aquest i altres projectes que fomenten el comerç local, en el transcurs d’una reunió de treball que ha mantingut aquest matí amb el regidor de Polítiques Econòmiques i el **Vicealcalde de Gandia, Josep Alandete**. Tot seguit, han visitat les instal·lacions que acolliran la Fira Mercat Gandia, al Mercat municipal del Prado.